
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos (toliau – Perkančioji organizacija) pirkimo Nr. 9595275 „Mercedes Benz transporto priemonių atsarginės dalys“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.
Prevencine tvarka peržiūrėjusi Pirkimo dokumentus ir susipažinusi su Perkančiosios organizacijos atsakymais į Tarnybos pateiktus klausimus, taip pat įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas (toliau – Rekomendacija) dėl Pirkimo dokumentų sąlygų.

1. Dėl pasiūlymų vertinimo kriterijų ir tvarkos

1.1. Pirkimo sąlygų 14.1 papunktyje nurodyta: „Perkančioji organizacija ekonomiškai naudingiausią pasiūlymą išrenka pagal kainos/sąnaudų ir kokybės santykį (pasiūlymo techninės charakteristikos vertinamos kiekybiškai), taikant pasiūlymo vertinimo kriterijus ir tvarką nurodytą Pirkimo sąlygų 7 priede „Pasiūlymų vertinimo metodika“ (toliau – Vertinimo metodika).
Tarnybai paprašius argumentuotai pagrįsti, kodėl ekonominio naudingumo balų skaičiavimo formulėje ir tvarkoje dėl garantijos (G) nėra nustatyta maksimali vertinama garantijos trukmė, kurią viršijus papildomi balai nebūtų suteikiami, Perkančioji organizacija paaiškino, kad maksimali garantijos trukmė pasiūlymo formoje dėl techninės spausdinimo klaidos buvo ištrinta. Klaidą Perkančioji organizacija ištaisė, pasiūlymo formoje prie garantijos lentelėje įrašė: „bet ne daugiau kaip 120 mėn.“ bei patikslintą Pirkimo dokumentų priedą „Pasiūlymo forma“ paskelbė viešai CVP IS.
Tarnyba siūlo papildomai įsivertinti 120 mėn. (10 metų) garantijos proporcingumą ir pagrįstumą. 10 metų garantija daugeliui perkamų atsarginių dalių nėra įprasta komercinė praktika. Kadangi garantijos kriterijui suteikta 20 proc. vertinimo svorio ir taikoma santykinė formulė G(p)/G(max), vieno tiekėjo pasiūlyta itin ilga garantija gali neproporcingai paveikti visų kitų pasiūlymų vertinimą, o tai rodo santykinės formulės jautrumą kraštutinėms reikšmėms. 
1.2. Perkančiosios organizacijos taikoma pasiūlymų vertinimo metodika paremta santykinių formulių naudojimu, tiekėjų pasiūlymų tarpusavio lyginimu bei didžiausios nuolaidos arba antkainio principu. Tokia vertinimo sistema kelia tam tikrų rizikų, kaip pvz. geriausią pasiūlymą pateikusiam tiekėjui atsisakius sudaryti sutartį arba jį pašalinus iš Pirkimo procedūrų, perskaičiavus likusių tiekėjų balus pagal naujas jų siūlomas reikšmes, gali pasikeisti likusių tiekėjų eilės tvarka (pasireikšti reitingavimo paradoksas[footnoteRef:1]). Tarnyba rekomenduoja netaikyti santykinių formulių, kuomet tiekėjų pasiūlymai vertinami juos lyginant tarpusavyje. Rekomenduotina taikyti absoliutines formules, pagal kurias skiriami balai priklauso tik nuo paties vertinamo pasiūlymo (nelyginant pasiūlymų tarpusavyje) arba nustatyti konkrečius balus už atitinkamas kriterijų reikšmes. Vis dėlto, pasirinkus Pirkime taikyti santykines formules, rekomenduojama Pirkimo sąlygose aiškiai aprašyti, kaip bus sprendžiamos tokios situacijos, kai jau atlikus balų apskaičiavimą vienas iš tiekėjų pasitraukia (ar yra pašalinamas) iš Pirkimo. Manytina, jog tokiu atveju Pirkimo dokumentuose turėtų būti numatyta galimybė tokiais atvejais perskaičiuoti jau suteiktus balus. Plačiau apie santykinių ir absoliutinių formulių naudojimą aprašyta Tarnybos parengtose Ekonomiškai naudingiausio pasiūlymo vertinimo gairėse. [1:  Ekonomiškai naudingiausio pasiūlymo vertinimo gairių 18-20 psl.] 

1.3. Vertinimo metodikoje nustatyta, kad pasiūlymo ekonominio naudingumo rodiklis (S) apskaičiuojamas kaip absoliutus dydis pagal formulę:


Atsarginių detalių įsigijimo kriterijaus Nuolaida (N) balai apskaičiuojamas pagal formulę:


Np – vertinamo pasiūlymo nuolaida arba antkainis; 
Nmax – didžiausia pasiūlyta nuolaida arba antkainis;
X1 – vertinimo kriterijaus lyginamasis svoris (80 balų).

Atkreiptinas dėmesys, kad Vertinimo metodikoje nėra nustatyta atskira skaičiavimo tvarka atvejams, kai pasiūlymuose kartu pateikiamos tiek neigiamos (nuolaidų), tiek teigiamos (antkainių) reikšmės, arba kai visi tiekėjai siūlo tik antkainius. Todėl tam tikrais atvejais galimi ekonomiškai nelogiški rezultatai. Tarnybos atliktos simuliacijos rodo, kad kai vertinami antkainiai arba kartu vertinamos nuolaidos ir antkainiai, pagal Vertinimo metodikoje nustatytas formules didžiausią balų skaičių gali gauti tiekėjas, pasiūlęs didžiausią antkainį (t. y. didžiausia absoliutinė reikšmė) , nors toks pasiūlymas yra ekonomiškai mažiau palankus Perkančiajai organizacijai. Atsižvelgiant į tai, manytina, kad Vertinimo metodika nepakankamai aiškiai nustato pasiūlymų vertinimą tais atvejais, kai vertinamų pasiūlymų reikšmės turi skirtingus matematinius ženklus (nuolaidos ir antkainiai) arba tik teigiamus ženklus (antkainiai), todėl ne visais atvejais užtikrina ekonomiškai logišką tiekėjų pasiūlymų reitingavimą.
Atsižvelgiant į tai, darytina išvada, kad Vertinimo metodika nėra pakankamai aiški ir išsami tais atvejais, kai vertinami tiek antkainiai, tiek nuolaidos, arba tik antkainiai, nes nėra pakankamai užtikrinama, kad didesnę ekonominę naudą sukuriantis pasiūlymas visais atvejais bus vertinamas palankiau už ekonomiškai mažiau naudingą pasiūlymą. Tarnyba rekomenduoja peržiūrėti Vertinimo metodiką, įsivertinti jos matematinį korektiškumą, ekonominį racionalumą ir, prireikus, ją patikslinti.

2. Dėl Pirkimo sąlygų 

2.1. Pirkimo sąlygų 6.1.1 papunktyje nurodyta, kad: „iki pasiūlymų pateikimo termino pabaigos naudodamasis CVP IS priemonėmis pateikti užšifruotą pasiūlymą (užšifruojamas visas pasiūlymas arba jo dalis). Instrukcija, kaip tiekėjui užšifruoti pasiūlymą galima rasti interneto svetainėje http://vpt.lrv.lt/lt/pasiulymu-sifravimas“. Atkreipiame dėmesį, kad nuoroda neveikia, todėl rekomenduojama patikslinti nuorodą (daugiau informacijos galima rasti Dokumento užšifravimo instrukcijoje). 
2.2. Pirkimo sąlygų 1.10 papunktyje nurodyta, kad atliekamas žaliasis pirkimas, kuris vykdomas vadovaujantis Lietuvos Respublikos aplinkos ministro 2011 m. birželio 28 d. įsakymo Nr. D1-508 Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (su visais pakeitimais) 4.4.4.1 ir 4.4.4.5 punktais, tuo tarpu sutarties projekto specialiosios dalies (toliau – SSD) 9.14 papunktyje nurodyta, kad aplinkosauginiai kriterijai Prekėms nustatomi vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (toliau – Tvarkos aprašas) 4.4.4.1 punkto nuostatomis.
Atsižvelgiant į tai, kad Pirkimo dokumentai turi būti tikslūs, aiškūs, be dviprasmybių (Įstatymo 35 straipsnio 4 dalis), Tarnyba rekomenduoja patikslinti (suvienodinant) Pirkimo dokumentuose pateiktą informaciją. Papildomai pažymėtina, kad Pirkimo sąlygų 1.10 papunktyje nuoroda duodama į ministro įsakymo papunkčius, nors turėtų būti referuojama į šiuo įsakymu patvirtinto Tvarkos aprašo nuostatas.
2.3. Pirkimo sąlygų 1.10 papunktyje klaidingai nurodytas priedo „Viešojo pirkimo sutarties projektas“ numeris: vietoj 3 priedo, nurodytas 9 priedas. Atsižvelgiant į tai, rekomenduojama patikslinti priedo numerį.
2.4. Rekomenduojama patikslinti Pirkimo sąlygų 4 priedo priedėlį papildomu stulpeliu „savo jėgomis patiektų prekių vertė“, nes šiuo metu lentelė neleidžia vienareikšmiškai nustatyti atitikties tais atvejais, kai sutartys buvo vykdytos su partneriais ar subtiekėjais.

3. Dėl prekių viešojo pirkimo-pardavimo sutarties projekto[footnoteRef:2] [2:  Tarnyba atkreipia dėmesį, kad rekomendacijos dėl kai kurių analogiškų sutarties sąlygų trūkumų Perkančiajai organizacijai jau buvo teiktos vykdant kitų pirkimų (pvz. Nr. 7074062, 7248532, 7260996, 7564748, 7650113, 7776622, 7719239, 8074357, 9133641, 9118809, 9390410, 9530224) dokumentų prevencinę peržiūrą ir paskelbtos viešai Tarnybos svetainėje adresu: 2026 metai - Viešųjų pirkimų tarnyba. Atsižvelgiant į tai rekomenduotina atsižvelgti į minėtas rekomendacijas ruošiant pirkimų dokumentus. ] 


3.1. Sutarties projekto bendrosios dalies (toliau – SBD) 9.2 papunktyje nurodyta, kad Pirkėjas turi teisę (atitinkamai įspėjęs tiekėją) vienašališkai nutraukti Sutartį dėl esminio Sutarties pažeidimo. Vienu iš esminių Sutarties pažeidimų būtų laikoma tai, jeigu Sutarties galiojimo laikotarpiu Pardavėjas yra įtraukiamas į Nepatikimų tiekėjų ar Melagingą informaciją pateikusių tiekėjų sąrašus (9.2.8 papunktis).
Atkreiptinas dėmesys, kad Įstatymo 91 straipsnio 4 dalyje nurodyta: „Šiame straipsnyje nurodytos informacijos paskelbimo tikslas – informuoti perkančiąsias organizacijas, perkančiuosius subjektus ar suteikiančiąsias institucijas apie pirkimo sutarties neįvykdžiusius ar netinkamai ją įvykdžiusius tiekėjus.“ Tiekėjo įtraukimas į tam tikrą sąrašą, pvz., Nepatikimų tiekėjų sąrašą, savaime dar nereiškia automatinio pasiūlymo atmetimo ar sutarties nutraukimo. Perkančioji organizacija turi įvertinti tiekėjo padarytą esminį sutarties pažeidimą bei jo galimą įtaką sutarties vykdymui, ar tiekėjo pašalinimas iš pirkimo procedūros proporcingas vertinamam tiekėjo elgesiui. Pažymėtina, kad Pirkimo vykdytojas nėra automatiškai saistomas kito pirkimo vykdytojo per ankstesnį viešąjį pirkimą atlikto vertinimo bei priimto sprendimo (žr. Europos Sąjungos Teisingumo Teismo sprendimą byloje Nr. C 267/18 Compania Naţională de Administrare a Infrastructurii Rutiere SA), o kiekvienu atveju sprendimus turi priimti savarankiškai. Pirkimo vykdytojui – ir tik jam – yra Įstatymu suteikti įgaliojimai įvertinti kiekvieno dalyvio sąžiningumą ir patikimumą ir, atsižvelgiant į proporcingumo principą, nuspręsti, ar tiekėjas turi būti pašalintas iš viešojo pirkimo procedūros. Taigi, tiekėjo įtraukimas į Nepatikimų tiekėjų sąrašą, buvimas jame, teismo patvirtinta taikos sutartis iš jo išbraukiant tiekėją yra tik informacija pirkimo vykdytojams apie pirkimo sutarties neįvykdžiusius ar netinkamai ją įvykdžiusius tiekėjus. 
Apibendrinant tai, kas išdėstyta, Tarnyba rekomenduoja pakartotinai įvertinti, ar tiekėjo įtraukimas į Nepatikimų tiekėjų ar Melagingą informaciją pateikusių tiekėjų sąrašus turi būti laikomas esminiu vykdomos Sutarties pažeidimu ir sąlyga nutraukti dėl to Sutartį yra proporcinga.
3.2. SBD 2.6–2.10 papunkčiuose nustatyta tiesioginio atsiskaitymo su subtiekėjais galimybė ir tvarka. Atkreiptinas dėmesys, kad Įstatymo 88 straipsnio 2 dalyje taip pat nustatyta perkančiosios organizacijos pareiga ne vėliau kaip per 3 darbo dienas nuo informacijos apie pasirinktus subtiekėjus gavimo dienos raštu informuoti subtiekėją apie tiesioginio atsiskaitymo galimybę. 
Atsižvelgiant į tai, Tarnyba rekomenduoja peržiūrėti ir patikslinti SBD nustatytą tiesioginio atsiskaitymo su subtiekėjais tvarką, kad ji visa apimtimi atitiktų Įstatymo 88 straipsnio 2 dalyje nustatytą teisinį reglamentavimą.
3.3. Vadovaujantis Įstatymo 87 straipsnio 1 dalimi pirkimo sutartys sudaromos taikant Tarnybos patvirtintas tipines pirkimo sutarčių sąlygas, išskyrus atvejus, kai šios sąlygos: 1) nėra taikytinos perkamam objektui arba 2) nėra pritaikomos dėl perkamo objekto ypatumų ir perkančioji organizacija pagrindžia savo sprendimą netaikyti tipinių pirkimo sutarčių sąlygų. Pagrindimas nurodomas Įstatymo 96 straipsnio 2 dalies 1 punkte nurodytoje ataskaitoje. 
Pirkimo sąlygų 3 priede pateiktas „Prekių viešojo pirkimo-pardavimo sutarties projektas“ parengtas netaikant Tarnybos direktoriaus 2024 m. vasario 8 d. įsakymu Nr. 1S-19 patvirtintų Prekių viešojo pirkimo–pardavimo sutarties tipinių sąlygų (toliau – Sutarties tipinės sąlygos). 
Atsižvelgiant į tai, Tarnyba rekomenduoja ateityje vykdomuose pirkimuose naudoti Sutarties tipines sąlygas.

Atsižvelgdama į tai, kas nurodyta, Tarnyba rekomenduoja patikslinti Pirkimo dokumentus pagal Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo, protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais.
